ddrg/super_eurlex huggingface dataset:
SKRIFTLIG FORESPØRGSEL E-0247/02

af Maurizio Turco (NI) til Kommissionen

(6. februar 2002)

Om: Svar på skriftlig forespørgsel P-3373/01 om forbindelserne mellem Den Europæiske Union og Den Palæstinensiske Myndighed

Frem for at besvare spørgsmålene vedrørende forbindelserne mellem Den Europæiske Union og Den Palæstinensiske Myndighed beskriver Kommissionen i sit svar af 15. januar 2002 på skriftlig forespørgsel P-3373/01(1) Den Internationale Valutafonds rolle og arbejde, idet Kommissionen selv garanterer, at EU-midlerne til direkte støtte af Den Palæstinensiske Myndigheds budget bruges korrekt.

Det, der ønskedes og ønskes oplyst, er: Hvor stor EU-støtte (i euro) udbetaltes eller afsattes der fra januar til december 2001 til Den Palæstinensiske Myndighed, til hvilke formål (budgetpost og projektets titel) og til hvilke organer (hvis andre end Den Palæstinensiske Myndighed), og hvilke støttebeløb kontrolleredes og/eller undersøgtes af hvem og med hvilket resultat?

(1) Se side 44.

Svar afgivet på Kommissionens vegne af Christopher Patten

(11. april 2002)

Da svaret er meget omfattende, fremsendes det direkte til det ærede medlem og til Parlamentets generalsekretariat.
SKRIFTLIG FORESPØRGSEL P-0508/02

af Pietro-Paolo Mennea (PPE-DE) til Kommissionen

(19. februar 2002)

Om: Losseplads i Trani

Ifølge beretninger i den lokale og nationale presse og udtalelser fra et stort antal lokale indbyggere, som er yderst bekymrede over situationen, udgør den nye losseplads i Trani en konkret og stærk trussel imod miljøet.

Hvad er Kommissionens kommentar hertil, og har den kendskab til situationen?

Kan Kommissionen oplyse, om alle relevante tilladelser er udstedt i overensstemmelse med alle de direktiver om miljøbeskyttelse, som Den Europæiske Union har vedtaget?

Kan Kommissionen oplyse, om driften af denne losseplads i fremtiden kan give anledning til risiko for brande, forurening af grundvandsspejlet og dannelse af biogasser, hvilket skader indbyggernes helbred?

Svar afgivet på Kommissionens vegne af Margot Wallström

(13. marts 2002)

Behandling af affald er på fællesskabsplan omfattet af Rådets direktiv 75/442/EØF af 15. juli 1975(1) som ændret ved Rådets direktiv 91/156/EØF af 18. marts 1991 om affald(2), særlig dettes artikel 4, i henhold til hvilken affald skal bortskaffes eller nyttiggøres, uden at menneskets sundhed bringes i fare eller miljøet skades.

Siden 16. juli 2001 skal alle nye deponeringsanlæg opfylde kravene i Rådets direktiv 1999/31/EF af 26. april 1999 om deponering af affald(3).

Desuden gælder det, at deponeringsanlæg, der modtager over 10 tons/dag eller har en samlet kapacitet på over 25 000 tons, med undtagelse af anlæg til deponering af inert affald, er omfattet af bestemmelserne i Rådets direktiv 96/61/EF af 24. september 1996 om integreret forebyggelse og bekæmpelse af forurening (IPPC)(4).

Afhængigt af, hvilken type deponeringsanlæg der er tale om, og de mulige virkninger for miljøet, kan der kræves en miljørisikovurdering i henhold til Rådets direktiv 97/11/EF af 3. marts 1997(5) om ændring af Rådets direktiv 85/337/EØF af 27. juni 1985(6) om vurdering af visse offentlige og private projekters indvirkning på miljøet.

Kommissionen har til opgave via de beføjelser, den har fået overdraget ved EF-traktaten at sikre, at fællesskabslovgivningen anvendes korrekt. Som traktatens vogter vil den ikke tøve med at træffe alle nødvendige forholdsregler, herunder indlede overtrædelsesprocedurer efter artikel 226 i EF-traktaten, med henblik på at sikre, at fællesskabslovgivningen efterkommes.

Imidlertid kan der på grundlag af de informationer, det ærede medlem er fremkommet med, og som følge af manglende klagegrunde vedrørende anvendelsen af fællesskabslovgivningen på indeværende tidspunkt ikke konstateres nogen overtrædelse heraf. Skulle det ærede medlem imidlertid fremkomme med yderligere informationer, som sætter Kommissionen i stand til at vurdere spørgsmålene i relation til ovennævnte direktiver, vil den kunne viderebehandle sagen.

(1) EFT L 194 af 25.7.1975.

(2) EFT L 78 af 26.3.1991.

(3) EFT L 282 af 16.7.1999.

(4) EFT L 257 af 10.10.1996.

(5) EFT L 73 af 14.3.1997.

(6) EFT L 175 af 5.7.1985.
SKRIFTLIG FORESPØRGSEL E-0076/02

af Camilo Nogueira Román (Verts/ALE) til Kommissionen

(25. januar 2002)

Om: Kommissionsformandens udtalelser i Madrid

Prodi forsvarer Aznars ret til at nægte de autonome regioner repræsentation. Prodi støtter regeringen, når han udtaler, at de autonome regioner ikke skal være repræsenteret i EU. Således gengav de spanske aviser kommissionsformanden Romano Prodis svar på, hvordan han forholdt sig til den polemik, der foregår i Spanien, hvor centralregeringen med premierministeren i spidsen benægter de autonome regioners ret til at deltage i Rådets samlinger, et princip som er fastslået i Amsterdam-traktaten, og som anvendes af andre medlemsstater.

Var dette virkelig Romano Prodis holdning? Hvis det er tilfældet, hvorfor sker der så indblanding i en debat, hvor de forskellige nationaliteter og regioner inden for den spanske stat kun forsvarer deres rettigheder i henhold til forfatningen, i øvrigt i overensstemmelse med traktaterne?

Svar afgivet på Kommissionens vegne af Romano Prodi

(26. februar 2002)

Kommissionen skal minde om, at dens formand, som angivet i hvidbogen om nye styreformer i EU(1), forpligtede sig til i højere grad at inddrage de regionale og de lokale beslutningstagere i udformningen og gennemførelsen af EU's politik. Endvidere understregede formanden, at Regionsudvalgets medlemmers deltagelse i konventet vil give disse mulighed for at deltage i drøftelserne om Europas fremtid.

Endelig skal Kommissionen henlede opmærksomheden på, at det af EF-traktatens artikel 203 fremgår, at Rådet består af en repræsentant for hver medlemsstat på ministerplan, som skal være beføjet til at forpligte denne medlemsstats regering. Ifølge denne bestemmelse er det op til hver enkelt medlemsstat at beslutte, hvorledes den skal repræsenteres på rådsmøder, hvilket sker på forskellig vis i de forskellige medlemsstater, og hvori Kommissionen ikke kan gribe ind.

(1) EFT C 287 af 12.10.2001.
SKRIFTLIG FORESPØRGSEL E-0582/02

af Nuala Ahern (Verts/ALE) til Kommissionen

(6. marts 2002)

Om: Ulovlig dumpning af farligt affald i Co. Wicklow, Irland

Kan Kommissionen oplyse, hvilke foranstaltninger den har truffet eller agter at træffe over for Wicklow County Council (Wicklow amtsråd) og den irske regering i forbindelse med den ulovlige dumpning af over 300 tons affald, bl.a. farligt affald, der blev opdaget i Whitestown, Co. Wicklow, i november 2001? Baggrunden er følgende:

1. Wicklow County Council har udtalt, at det agter at forsegle stedet, da det påstår, at udgifterne i forbindelse med at flytte affaldet til en lovlig losseplads og bringe stedet tilbage til dets oprindelige tilstand, er for høje.

2. Dersom Wicklow County Council ikke renser området, vil dette betyde, at det overtræder direktiv 75/442/EØF(1), og i særdeleshed artikel 4, 8 og 9.

3. Wicklow County Council blev opmærksom på det ulovlige område i 1998, men foretog sig alligevel ikke noget for at rense det på trods af den potentielle risiko for folkesundheden.

(1) EFT L 194 af 25.7.1975, s. 39.

Svar afgivet på Kommissionens vegne af Margot Wallström

(9. april 2002)

Kommissionen har modtaget en klage over denne losseplads og er i gang med at undersøge sagen nærmere.

Kommissionen har til opgave i lyset af de beføjelser, den har fået overdraget i medfør af EF-traktaten at sikre, at fællesskabslovgivningen anvendes korrekt. Som EF-traktatens vogter vil den ikke tøve med at træffe alle nødvendige forholdsregler, herunder indlede overtrædelsesprocedurer efter EF-traktatens artikel 226, med henblik på at sikre, at fællesskabsretten overholdes.
SKRIFTLIG FORESPØRGSEL E-0467/02

af Alexandros Alavanos (GUE/NGL) til Kommissionen

(22. februar 2002)

Om: Gennemførelse af programmer under forordning (EØF) 2078/92

Ifølge offentliggørelser i pressen er der i forbindelse med gennemførelsen af programmerne under forordning (EØF) 2078/92(1) og især foranstaltningen langsigtet udtagning af landbrugsarealer konstateret alvorlige uregelmæssigheder. Hvad angår gennemførelsen af programmerne i Ioanninas amt har landbrugsministeriet bebudet, at der vil blive gennemført undersøgelser for at fastslå, hvorvidt der er forekommet fejl eller forsømmelser i perioden 1996-1999.

1. Har Kommissionen foretaget nogen evaluering af gennemførelsen af programmerne under forordning (EØF) 2078/92 i alle medlemsstater bortset fra den i 1997 (KOM/94/620)?

2. Har Kommissionen kendskab til klagerne over fejl og forsømmelser i forbindelse med gennemførelsen af programmet langsigtet udtagning af landbrugsarealer i Ioanninas amt, og har den undersøgt disse klager?

(1) EFT L 215 af 30.7.1992, s. 85.

Svar afgivet på Kommissionens vegne af Franz Fischler

(21. marts 2002)

Kommissionen har offentliggjort dok. VI/7655/98 med en evaluering af programmerne for miljøforanstaltninger i landbruget, der kan findes på netstedet: http://europa.eu.int/comm/agriculture/envir/index_fr.htm

Ud over denne evaluering har Kommissionen anmodet medlemsstaterne om at sende den en vurdering af, hvor langt de er nået med deres tidligere programmer for miljøforanstaltninger i landbruget i de nye landdistriktudviklingsplaner for 2000-2006. Kommissionen har også undersøgt denne kategori af planer i forbindelse med den samlede vurdering af planerne med henblik på godkendelse.

Kommissionen er bekendt med problemerne med gennemførelsen af programmet langsigtet udtagning af landbrugsarealer navnlig i præfekturet Ioannina. Den sendte den 9. januar 2002 et brev til de græske myndigheder, hvori den anmodede dem om at foretage en grundig kontrol af alle modtagere og fremsende en detaljeret rapport herom. Kommissionen forbereder for tiden et kontrolbesøg.
SKRIFTLIG FORESPØRGSEL E-0245/02

af Maurizio Turco (NI) til Kommissionen

(6. februar 2002)

Om: Yderligere klarlægning af svaret på de skriftlige forespørgsler om status over indsatsen i Afghanistan i henhold til målene i Rådets fælles holdning af 22. januar 2001

Europa-Kommissionen besluttede at afgive ét enkelt svar på de skriftlige forespørgsler E-3220/01 til E-3252/01(1) om status over indsatsen i Afghanistan i henhold til målene i Rådets fælles holdning af 22. januar 2001. Af dette svar kan det udledes, at bortset fra humanitær bistand og et par erklæringer man har ladet hånt om den indgåede forpligtelse (I henhold til artikel 7 vil Kommissionen koncentrere sin indsats omkring virkeliggørelsen af målene i den fælles holdning).

Derfor rejser det elementære spørgsmål, som var indeholdt i hver enkelt af ovennævnte forespørgsler, sig endnu en gang:

- Hvilke konkrete initiativer havde Kommissionen taget før hændelserne den 11. september for at nå målene i Rådets fælles holdning?

- Kan Kommissionen navnlig oplyse, hvor store beløb (i EUR) der blev udbetalt fra 1. januar til 11. september 2001, hvor mange til indsatsen i Afghanistan og under hvilken titel (budgetpost og projektnavn)? Kan Kommissionen angive, til hvem midlerne er blevet udbetalt, i hvilke tilfælde der er fortaget kontrol og/eller verifikation og i givet fald hvor, og kan den redegøre for resultaterne?

(1) Se side 76.

Svar afgivet på Kommissionens vegne af Christopher Patten

(14. marts 2002)

Kommssionen er i færd med at indhente de oplysninger, der er nødvendige for at besvare spørgsmålet, og skal meddele resultatet af sine efterforskninger, så snart det foreligger.
SKRIFTLIG FORESPØRGSEL E-0227/02

af Fernando Fernández Martín (PPE-DE) til Kommissionen

(6. februar 2002)

Om: Benin

Kan Kommissionen opstille en liste over de projekter, der er godkendt til finansiering over EU-budgettet i 2001, og oplyse det samlede beløb til investeringer i samme år?

Samlet svarafgivet på Kommissionens vegne af Nielsonpå skriftlige forespørgsler E-0215/02, E-0216/02, E-0217/02,E-0218/02, E-0219/02, E-0220/02, E-0221/02, E-0222/02, E-0223/02,E-0224/02, E-0225/02, E-0226/02, E-0227/02 og E-0228/02

(25. marts 2002)

Som følge af omfanget af svaret, der indeholder mange tabeller, sender Kommissionen det direkte til det ærede medlem og til Parlamentets generalsekretariat.
SKRIFTLIG FORESPØRGSEL P-0298/02

af Bart Staes (Verts/ALE) til Kommissionen

(6. februar 2002)

Om: Dyrs velfærd i EU og tredjelande

Rådets direktiv 93/119/EF(1) af 22. december 1993 om beskyttelse af dyr på slagte- eller aflivningstidspunktet indeholder særdeles detaljerede bestemmelser om slagtning af dyr. I tredjelande er lovgivningen anderledes på dette område. Kommissionen skulle inden juni 1999 udarbejde en rapport med en sammenlignende undersøgelse af lovgivningen på området i EU og tredjelande.

Foreligger denne rapport i mellemtiden og kan Kommissionen oplyse mig om resultaterne af undersøgelsen eller undersøges spørgsmålet stadig?

Hvis det af rapporten fremgår, at lovgivningen i tredjelande om beskyttelse af dyr på slagte- eller aflivningstidspunktet er betydeligt mere lemfældig end EU-lovgivningen, i hvilken grad mener Kommissionen da, at denne mere lemfældige lovgivning skader EU-producenternes konkurrenceevne?

Hvilke foranstaltninger vil Kommissionen træffe for at sikre, at kød af dyr indført fra tredjelande underkastes de samme bestemmelser om beskyttelse, som gælder for dyr, der slagtes i EU, og omvendt (således at Kommissionen kan kontrollere, at dyr, der udføres fra EU til tredjelande med henblik på slagtning, underkastes de samme bestemmelser om beskyttelse i forbindelse med slagtning som i direktiv 93/113/EF)?

(1) EFT L 340 af 31.12.1993, s. 21.

Svar afgivet på Kommissionens vegne af David Byrne

(12. marts 2002)

Kommissionen er i overensstemmelse med artikel 8 i Rådets direktiv 98/58/EF af 20. juli 1998 om beskyttelse af dyr, der holdes til landbrugsformål(1), i færd med at analysere de oplysninger om dyrevelfærdslovgivning, der er indgivet af lande, som leverer dyr og dyreprodukter til Fællesskabet. Resultaterne af sammenligningen med relevant fællesskabslovgivning vil efter al sandsynlighed foreligge inden juni 2002.

De eneste multilaterale aftaler om dyrevelfærd, der findes på nuværende tidspunkt, er Europarådets konventioner om beskyttelse af husdyr, hhv. under transport og på slagterier. Alle medlemsstater har såvel som følgende tredjelande underskrevet konventionen om beskyttelse af dyr på slagterier: Bosnien-Herzegovina, Cypern, Jugoslavien, Kroatien, Den Tidligere Jugoslaviske Republik Makedonien, Norge, Schweiz, Slovenien og Tjekkiet.

Det er i Rådets direktiv 93/119/EF af 22. december 1993 om beskyttelse af dyr på slagte- eller aflivningstidspunktet(2) bestemt, at kød indført fra tredjelande skal sikres mindst samme behandling som den, der er fastsat i dette direktiv.

Kommissionen har gennem tiderne altid bestræbt sig på at opnå en bredere international accept af de velfærdsprincipper, der er nedfældet i fællesskabslovgivningen, især inden for rammerne af WTO. Kommissionen vil fortsætte sit arbejde i denne retning under de igangværende WTO-forhandlinger, samtidig med at den vil undersøge, hvilke foranstaltninger og hvilken indsats der i overensstemmelse med Fællesskabets nuværende internationale forpligtelser ville kunne hjælpe producenter i og uden for Fællesskabet med i fremtiden at overholde højere normer for dyrevelfærd.

(1) EFT L 221 af 8.8.1998.

(2) EFT L 340 af 31.12.1993.
SKRIFTLIG FORESPØRGSEL E-0150/02

af Jan Andersson (PSE) og Hans Karlsson (PSE) til Kommissionen

(1. februar 2002)

Om: Forskelle i omkostninger i forbindelse med virksomhedslukninger

Den seneste tids begivenheder i den svenske virksomhed Gislaved lader antyde, at en af bevæggrundene for, at et multinationalt selskab beslutter at nedlægge en særskilt enhed i en bestemt medlemsstat, kan være, at dette indebærer større omkostninger i visse medlemsstater end i andre. Da der i visse medlemsstater stilles krav om f.eks. omskoling af de ansatte eller findes krav om økonomisk godtgørelse, forvrides konkurrencen til skade for de lande, der ikke stiller sådanne krav.

Hvordan ser Kommissionen på denne problematik?

Agter Kommissionen at stille forslag om en harmonisering af regelsættet på dette område?

Svar afgivet på Kommissionens vegne af Anna Diamantopoulou

(12. marts 2002)

Der er i flere fællesskabsdirektiver fastsat bestemmelser om proceduren for information og høring af arbejdstagerrepræsentanterne, som kan finde anvendelse i tilfælde af virksomhedslukninger, nemlig Rådets direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser(1) og Rådets direktiv 94/45/EF af 22. september 1994 om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne(2). Endnu et direktiv om information og høring af arbejdstagerne i Det Europæiske Fællesskab, som er til behandling med henblik på vedtagelse i Europa-Parlamentet og Rådet, vil gøre fællesskabsbestemmelserne inden for dette område fuldstændige.

Til gengæld er de materielle krav, som virksomhederne skal opfylde, når de beslutter sig for at lukke en produktionsenhed, ikke omfattet af noget fællesskabsinstrument.

Ikke desto mindre vedtog Kommissionen den 15. januar 2002 at iværksætte en høring af arbejdsmarkedets parter på fællesskabsniveau om mulighederne for at nedfælde en række principper, som virksomhederne bør følge i tilfælde af en omstrukturering. Et af de punkter, der tages op i høringsdokumentet, er, hvordan man kan forbedre arbejdstagernes tilpasningsevne og beskæftigelsesegnethed, bl.a. gennem omskoling. Første fase i høringen af arbejdsmarkedets parter afsluttes i begyndelsen af marts 2002, hvorefter Kommissionen har til hensigt nøje at undersøge de indkomne bemærkninger, inden det afgøres, hvordan dette initiativ skal følges op.

(1) EFT L 225 af 12.8.1998.

(2) EFT L 254 af 30.9.1994.
SKRIFTLIG FORESPØRGSEL P-0250/02

af Elisa Damião (PSE) til Kommissionen

(31. januar 2002)

Om: Fri bevægelighed for arbejdstagere

Der henvises til traktatens artikel 39 og 40, direktiv 91/533/EØF(1) og direktiv 96/71/EØF(2), forordning (EØF) 1408/71(3), forordning (EØF) 1612/68(4) og Domstolens domme i forbindelse med forordning (EØF) 1408/71.

Kommissionen skulle i december skulle have forelagt en evaluering af direktiv 96/71/EØF for Europa-Parlamentet og Rådet. Arbejdstagere i EU er i vidt omfang ofre for ulovlig ansættelsesforhold, uensartede arbejds- og aflønningsforhold, overtrædelser af principperne i national og EU-lovgivning om social sikring og ansættelseskontrakter samt grundlæggende rettigheder. Et fælles arbejdsmarked forudsætter fri bevægelighed for arbejdstagere.

Kan Kommissionen på denne baggrund udtale sig om de uregelmæssigheder, der er konstateret i medlemsstaterne med hensyn til national og EU-lovgivning og de foranstaltninger, der er truffet for at hindre og straffe sådanne praksis, som udøves af de vikarbureauer, der med eller uden tilladelse opererer i stort omfang?

(1) EFT L 288 af 18.10.1991, s. 32.

(2) EFT L 18 af 21.1.1997, s. 1.

(3) EFT L 149 af 5.7.1971, s. 2.

(4) EFT L 257 af 19.10.1968, s. 2.

Svar afgivet på Kommissionens vegne af Anna Diamantopoulou

(26. februar 2002)

Det ærede medlem henviser til forskellige forhold, som hun omtaler som ulovlige, og som angiveligt skulle være i strid med diverse EU-bestemmelser.

Det er den enkelte medlemsstat, der via sine nationale myndigheder og i sidste ende de nationale domstole, skal kontrollere, om de erhvervsdrivende i den pågældende medlemsstat overholder de nationale bestemmelser, der er indført i medfør af de nævnte EU-retsakter.

Ifølge artikel 8 i Europa-Parlamentet og Rådets direktiv 96/71/EF af 16. december 1996 om udstationering af arbejdstagere som led i udveksling af tjenesteydelser(1) skal Kommissionen foretage en fornyet undersøgelse af gennemførelsesbestemmelserne til dette direktiv med henblik på om nødvendigt at foreslå Rådet de fornødne ændringer. Denne undersøgelse blev påbegyndt i 2001. Rapporterne om gennemførelsen af direktivet i de 15 medlemsstater er under udarbejdelse, og der er gennemført et rundspørge blandt de nationale forvaltninger om de praktiske gennemførelsesforanstaltninger. På grundlag af dette arbejde vil Kommissionen kunne beslutte, hvad der videre skal ske med hensyn til nævnte artikel.

(1) EFT L 18 af 21.1.1997.
SKRIFTLIG FORESPØRGSEL P-0398/02

af Rodi Kratsa-Tsagaropoulou (PPE-DE) til Kommissionen

(11. februar 2002)

Om: Ikaros-myten og den europæiske kulturpolitik

Den forestående produktion af værket Ikaros af den britiske regissør Greenaway inddrager ikke øen Ikaria, hvor Ikaros ifølge den ældgamle myte om Ikaros' fald styrtede ned og blev begravet. Dette har vakt stort mishag blandt øens indbyggere og generelt i den græske offentlighed.

Finansieringen af denne produktion med Kulturolympiadens midler skaber bekymring og tvivl med hensyn til indholdet og målene for kulturpolitikken og dens muligheder for at beskytte og fremme de forskellige folks særlige kulturarv.

Hvad er Den Europæiske Unions økonomiske og politiske deltagelse i Kulturolympiadens programmer? Hvordan vurderer Kommissionen den ovennævnte kendsgerning, og hvordan agter den at reagere?

Svar afgivet på Kommissionens vegne af Viviane Reding

(22. marts 2002)

Kommissionen udøver på ingen måde censur over for værker, der produceres med støtte fra de nationale ministerier. Desuden yder Kommissionen ikke finansiel støtte til Kulturolympiaden og har derfor ikke mulighed for at udtale sig om omtalte udeladelse i den britiske instruktørs værk.
SKRIFTLIG FORESPØRGSEL E-0220/02

af Fernando Fernández Martín (PPE-DE) til Kommissionen

(6. februar 2002)

Om: Antigua og Barbuda

Kan Kommissionen oplyse, hvilke projekter i Antigua og Barbuda der i 2000 blev finansieret over EU-budgettet?

Kan Kommissionen oplyse det samlede omfang af den støtte til de forskellige projekter, Antigua og Barbuda modtog i 2000?

Samlet svarafgivet på Kommissionens vegne af Nielsonpå skriftlige forespørgsler E-0215/02, E-0216/02, E-0217/02,E-0218/02, E-0219/02, E-0220/02, E-0221/02, E-0222/02, E-0223/02,E-0224/02, E-0225/02, E-0226/02, E-0227/02 og E-0228/02

(25. marts 2002)

Som følge af omfanget af svaret, der indeholder mange tabeller, sender Kommissionen det direkte til det ærede medlem og til Parlamentets generalsekretariat.
SKRIFTLIG FORESPØRGSEL E-0228/02

af Fernando Fernández Martín (PPE-DE) til Kommissionen

(6. februar 2002)

Om: Benin

Kan Kommissionen oplyse, hvilke projekter i Benin der i 2000 blev finansieret over EU-budgettet?

Kan Kommissionen oplyse det samlede omfang af den støtte til de forskellige projekter, Benin modtog i 2000?

Samlet svarafgivet på Kommissionens vegne af Nielsonpå skriftlige forespørgsler E-0215/02, E-0216/02, E-0217/02,E-0218/02, E-0219/02, E-0220/02, E-0221/02, E-0222/02, E-0223/02,E-0224/02, E-0225/02, E-0226/02, E-0227/02 og E-0228/02

(25. marts 2002)

Som følge af omfanget af svaret, der indeholder mange tabeller, sender Kommissionen det direkte til det ærede medlem og til Parlamentets generalsekretariat.